2.500 de lei brut a fost salariul pe care CSM Ploiești i l-a oferit în continuare antrenoarei de gimnastică ritmică, Simona Puiu, după ce săptămâna trecută aceasta a cerut 6.000 de lei brut, iar primarul Volosevici a fost de acord „dacă sunt bani”.
Deși antrenoarea s-a arătat dispusă și să semneze un contract de voluntariat doar pentru a putea antrena gimnastele pentru Campionatul Național, și acest lucru i-a fost refuzat, după spusele ei, invocându-se articolul 10 din Legea Voluntariatului: „Este interzis, sub sancţiunea anulabilităţii, să se încheie contract de voluntariat în scopul de a evita încheierea unui contract individual de muncă sau, după caz, a unui contract civil de prestări de servicii ori a altui contract civil cu titlu oneros pentru efectuarea prestaţiilor respective.”
Este din ce în ce mai evident pentru toată lumea că Primăria Ploiești dorește cu orice preț să desființeze secția de gimnastică ritmică a CSM Ploiești. Altfel nu se explică umilințele la care conducerea clubului, numită de Andrei Volosevici, și chiar primarul în persoană, le supun constant pe gimnastele și pe antrenoarele clubului.
Simona Puiu, antrenoarea secției, a publicat un mesaj amplu pe pagina de Facebook, în care explică, din nou, cum este umilită în continuare de conducerea CSM Ploiești.
„Am fost surprinsă să aud această înregistrare în presă și totodată reascultând-o, mi-a amplificat sentimentul de dezamăgire pe care l-am simțit în acea zi, de modul în care am fost tratate. Este mai mult decât evident că toate acțiunile lor s-au concentrat pe mine, ca antrenor și pe secția de gimnastică ritmică. Și pentru că dânșii sunt la putere iau deciziile pe care le vor, chiar dacă nu au nicio legătură cu respectarea Hotărârilor din Consiliul local.
Astăzi am fost chemată la club pentru a purta discuții legate de contractul meu de activitate sportivă și dl Director și-a menținut oferta de 2500 brut.
De această dată nu pentru că „nu au bani” ci pentru că atât consideră dânsul că merit în urma evaluării Structurii sportive. Rezultatele secției noastre sunt banale, nu mă pot compara cu rezultatele altor sporturi individuale din club și am prea puține sportive (11 la număr, iar două dintre ele sunt senioare în lotul național al Romaniei). Deși nu poate sa-mi răspundă la întrebarea „Câte gimnaste considerați că trebuie să am ca să accesez o sumă mai mare?” și mă compară cu alte secții unde condițiile de antrenament și susținerea sunt net superioare, aud și faptul că nu sunt antrenor emerit.
Poate cineva sa-mi răspundă care sunt criteriile clar stabilite pe care trebuie să le îndeplinești ca să obții sumele de bani existente în grilă? Totul este decis de dl Director si Structura sportivă după bunul plac si după sistemul lor personal de valori.
Citește și: AUDIO: Primarul Volosevici cheamă poliția să o legitimeze pe mama unei gimnaste de la CSM Ploiești, după ce l-a rugat să aibă grijă de copiii clubului
Acesta este rezultatul alegerii oamenilor „de specialitate” în funcții de conducere. Dl Director habar nu are ce presupune antrenarea unei gimnaste de la 5 ani și etapele prin care trebuie să treacă ca să obțină și medalii.
După aproape o lună și jumătate de discuții sunt în același punct: dacă nu accept propunerea lor, nu voi mai putea antrena la CSM Ploiești.
Dragi părinți și gimnaste, toată munca noastră nu este nici apreciată, nici susținută de această conducere și puțin le pasă dacă participăm la Campionatele Naționale sau nu care au loc peste doua săptămâni. Puțin le pasă de efortul dv (de a aduce fetele la program, de a achizitiona costume si obiecte etc) și cel al sportivelor de zi cu zi, 3 ore și jumătate, chiar 4, 6 zile pe săptămână. Puțin le pasa că ați cumparat bilete de avion pentru turneele internaționale ce urmează…
D-le Director, aveți obligația să fiți obiectiv și să respectați activitatea secțiilor transparent și echitabil! Fără discriminare!”, a scris pe Facebook Simona Puiu.
Ascultați înregistrarea INTEGRALĂ a ședinței cu primarul Ploieștiului, Andrei Volosevici, de săptămâna trecută.
În urma acesteia, în cursul zilei de astăzi, antrenoarei Simona Puiu i-a fost oferită tot suma de 2.500 de lei brut, de data aceasta pe motiv că nu se compară cu ceilalți antrenori emeriți ai clubului, nu că nu sunt bani de la buget.
Reamintim faptul că CSM Ploiești are în momentul de față două sportive în Lotul Național de gimnastică ritmică, din totalul de 10 sportive ale lotului României.